Papersnake/gushiwen huggingface dataset:
颂古三十九首
释道枢（宋代）

二老机关谁共委，幞头捋下发髼松。
山深不记来时路，仿佛猿啼碧涧中。
水调歌头
佚名（宋代）

八蛮朝凤阙，四境绝狼烟。太平无事，超烘聚哨效梨园。

笛弄昆无上品，筛动云阳妙选，画鼓可人怜。乱撒真珠迸，点滴雨声喧。

韵堪听，声不俗，驻云轩。谐音节奏，分明花里遇神仙。

到处朝山拜岳，长是争筹赌赛，四海把名传。幸遇知音听，一曲赞尧天。
郊庙歌辞。释奠文宣王乐章。舒和
佚名（唐代）

隼集龟开昭圣烈，龙蹲凤跱肃神仪。

尊儒敬业宏图阐，纬武经文盛德施。
挽李闽师母夫人三首
刘宰（宋代）

旌旗直指阵云开，文驷雕轩寿母来。
万古欢呼和气荡，胡儿不战倒戈回。
题洛阳观音院牡丹
李建中（宋代）

微动风枝生丽态，半开檀口露浓香。
秦时避世宫娥老，旧日颜容旧日妆。
秋夜三五七言
郑允端（元代）

风乍起，月初阴。树头梧叶响，阶下草虫吟。何处高楼吹短笛，谁家急杵捣清砧。
咏史下·司马宣王
陈普（宋代）

家门营立事方新，已畜倾巢覆穴人。
出尔到头终反尔，寡孤何用必随身。
竹隐
释月涧（宋代）

香严去沩阜，欲南阳种竹。片瓦太无端，等闲相击触。

累及忘所知，嘉名受污辱。有人今效尤，千顷种寒玉。

澹然冰霜中，岁晚乐幽独。慎勿轻击著，清风自然足。
赠邢子友
胡寅（宋代）

忆昔筮仕初，典教洛学者。
故家多遗俗，住叩冠屡整。
得交邢公子，伯仲皆豪颖。
湖园万竿竹，伊水注深静。
藤林与花岛，转步即殊景。
梅台更称奇，云玉粲寒耿。
官閒日从君，何宴不酩酊。
每闻魁伟论，虽醉洒然醒。
寻幽访古径，并辔缓无骋。
向来春风鬓，忽忽雪飘颈。
三川在何处，会合乃潭永。
久要见襟抱，意态谢炎冷。
雇予衰懦质，酬答忘形影。
泛舟三百里，念我特相省。
酒酣摅剧论，壮气尚雄猛。
乐将高歌发，忠以微语警。
岂无一可恨，不肯破空境。
石坛夜焚香，岩寺朝供茗。
相逢多讥评，墨守卒未领。
湘流平似席，告别理归艇。
原言频惠音，庶以代咳謦。
它年当扣门，此话欲重请。
夜泊朱砂港
许恕（明代）

舟泊朱砂港，萦回路欲迷。人家暗杨柳，春渚乱凫鹥。

兵甲移河内，耕渔忆瀼西。地幽堪避世，何似武陵溪。
句
牟巘五（宋代）

翻手可覆手，曲身成直身。
兴庆池侍宴应制
武平一（唐代）

銮舆羽驾直城隈，帐殿旌门此地开。
皎洁灵潭图日月，参差画舸结楼台。
波摇岸影随桡转，风送荷香逐酒来。
愿奉圣情欢不极，长游云汉几昭回。
季春寄友生
释契嵩（宋代）

湖上无烟昼，人间寒食时。阴晴春易变，花月候难齐。

未畏青蛙乱，先愁紫蕨衰。云山向渐热，相访勿应迟。
怀仙志
周文豹（明代）

超却尘寰出大千，方乔无复遇乔仙。泉台渺渺难穷照，镜得纯阳也枉然。
曹继善安雅斋
黄玠（元代）

山行常蹇蹇，水行夷且宛。轻舟逐流水，晨色犹漫漶。

雅道乐安恬，幽人有园馆。竹素纷委积，轩楹飒闲远。

微官厌卑渫，馀日甘冗散。衣食岂馀饶，菅麻与蒲𢑆。

生儿似江革，辞气尤愿款。清吟楷法书，作字特遒婉。

嘅彼云海禽，毛羽何丰满。去去迷所休，恒忧百年短。
赠吴黔山人
释惠崇（宋代）

三年不下岳，衣屦古苔侵。
石涧探幽步，风泉得句心。
黄猿知日暝，青树觉春深。
又向南峰住，时时许我寻。
送韩康公归许州
苏辙（宋代）

功成不愿居，身退有余勇。
心安里闾适，望益缙绅重。
朝为北阙辞，莫犯南河冻。
人知疏公达，王命显父送。
百壶山泉溢，千两春雷动。
旋闻二季贤，继以一章控。
诏书未云可，廷论已争竦。
兹行迫寒食，归及扫先垄。
万人拥道看，一子腰金従。
尔曹勿惊嗟，令德劝勤种。
湖口
晁补之（宋代）

彭蠡宫亭浸全楚，号呼喷吐出喉中。
此间旷荡无穷水，何处还容地火风。
登玄畅楼诗
沈约（南北朝）

危峰带北阜，高顶出南岑。
中有陵风榭，回望川之阴。
岸险每增陵，湍平互浅深。
水流本三派，台高乃四临。
上有离群客，客有慕归心。
落晖映长浦，焕景烛中浔。
云生岭乍黑，日下溪半阴。
信美非吾土，何事不抽簪？
龚良臣无恙日手抄圭粹中诗数十篇见遗良臣既没于书箧中见之怆然有感因次圭卒章韵以寓哀
周孚（宋代）

老屋愔愔昼掩门，清才妙质苦思君。屠龙每叹平生学，下马谁寻此日坟。

痛惜黄垆埋玉树，忆曾玄鹤困鸡群。西华牢落今安否，见说居莸不改薰。
悼僧德芬 其二
王十朋（宋代）

妙龄萧洒脱尘笼，高揖禅林话苦空。万水千山新道眼，一瓶二钵旧家风。

圆镜肇论能知趣，笔法诗章稍自工。圆泽精魂定何所，想随流水到天童。
咏梅五十首呈史尚书
释绍嵩（宋代）

竹外孤村坐见梅，直疑冰玉作根荄。
青鞋自笑无羁束，不记登临日几回。
将去彝陵用梁节庵閒山韵留别李尧岑参议李子申观察
黄绍弟（清代）

解官乍觉此身閒，引睡文书一律删。乡梦难忘斤竹涧，宦游屡访下牢关。

江流东去欢将别，崦景西催老未还。鸿雁惊风遗迹在，苦教夜雨忆巴山。
七夕咏牛女诗
刘铄（南北朝）

秋动清风扇，火移炎气歇。广檐含夜荫，高轩通夕月。

安步巡芳林，倾望极云阙。组幕萦汉陈，龙驾凌霄发。

谁云长河遥，颇剧促筵越。沈情未申写，飞光已飘忽。

来对眇难期，今欢自兹没。
田家二首
张耒（宋代）

门外清流系野船，白杨红槿短篱边。
旱蝗千里秋田净，野秫萧萧八月天。
历阳壮士勤将军名思齐歌
李白（唐代）

历阳壮士勤将军，神力出于百夫，则天太后召见，奇之，授游击将军，赐锦袍玉带，朝野荣之。后拜横南将军。大臣慕义，结十友，即燕公张说、馆陶公郭元振为首。余壮之，遂作诗。

太古历阳郡，化为洪川在。
江山犹郁盘，龙虎秘光彩。
蓄泄数千载，风云何霮薱！
特生勤将军，神力百夫倍。
登齐云山顶
吴芳培（清代）

四顾无高阜，群峰此独尊。泉声雷万壑，云气海千村。

路转蜂腰细，崖空虎迹存。何年方外客，化石立山门。
全上人之仰山
释子益（宋代）

集云峰下四藤条，千载谁知恨未销。
去去全身担荷得，石龙依旧碧岧嶢。
问讯吉父六首
王洋（宋代）

偃仆跳梁太自粗，从渠穷技逞揶揄。
会须闻见都忘尽，看打虚空得住无。
大暑
曾几（宋代）

赤日几时过，清风无处寻。
经书聊枕籍，瓜李漫浮沉。
兰若静复静，茅茨深又深。
炎蒸乃如许，那更惜分阴。
病中九首
刘克庄（宋代）

间或击强非果弱，未尝束湿自然严。
起惟吏畏三风训，先为民蠲再榷盐。
时与青油宾唯诺，尤于白屋士劳谦。
悬知铃阁清如水，瓜李虽微亦远嫌。
再和题黄免耕吟藁
许月卿（宋代）

优游一辟难赞经，仲舒师友尽时名。
已登乡国一经荐，未究天人三策情。
文定浚源虽莹彻，牧堂奕叶必敷荣。
紫阳风水深留意，磨石佳成后世评。
信手阅清溪诗一首依韵即事
王迈（宋代）

久雨妨好春，朝暮无休息。出门欲有行，苔滑泥馀尺。

四望人烟稀，千山鸟声寂。饕寒不肯归，青帝觉无力。

况有黄巾徒，邻郊渐相迫。虐焰挺戈予，连车掠金帛。

王旅犹稽留，民兵半覆没。羊狠来莫当，鼠窜去无迹。

践蹂清野尘，原草不能碧。世运何乖张，生灵罹此厄。

丁壮抱枵肠，骈头受科率。氛妖谁扫清，气象太窘窄。

书生忧国怀，半夜转加剧。相倚如辅车，忍视为胡越。

富家太不仁，增价粜斗石。但爱囊橐丰，不忧狗鼠黠。

甘为盗贮储，遑恤人饥渴。凶渠曷日歼，苦潦何时歇。

作诗愧北征，聊以志岁月。
谒金门 依韵和孤蟾四阕
吴澄（元代）

如何喜。自喜自知可矣。天地与人同一理。世间知者几。六十循环卦气。岁岁二分二至。坎险何妨离附丽。共谁研底里。如何乐。□见孤蟾轮廓。莫道个中难捉摸。细寻应会错。斫桂吴生善谑。管甚高深广博。记取嫦娥端的约。当空圆不落。如何快。认得吾庐堪爱。虚敞玲珑无障碍。主人常只在。得此非因赐赉。得此非因赌赛。占断这些境界。僦来成永买。如何悟。静看风前雪絮。飘落晴光明媚处。易?还似露。大笑忽然回顾。日在天心几度。八万里中元不暮。往来经熟路。
水调歌头 其二十五 辛亥中秋和陈次贾，用坡仙韵
李曾伯（宋代）

万里净无翳，一镜独当天。老蟾痴兔顽甚，阅世几何年。

任尔炎痴千变，不改山河一色，爽气逼人寒。何必乘槎去，直到斗牛间。

叹常娥，元不嫁，只孤眠。古今遗恨，不能长似此宵圆。

我有竹溪茅舍，办取金风玉露，一笑四并全。细和坡仙句，低唱教婵娟。
看蜀女转昭君变
吉师老（唐代）

妖姬未著石榴裙，自道家连锦水濆。檀口解知千载事，

清词堪叹九秋文。翠眉颦处楚边月，画卷开时塞外云。

说尽绮罗当日恨，昭君传意向文君。
春晚
陆游（宋代）

寂寞又过桃李时，东园微雨草离离。
破囷食外有余粟，残发白中生黑丝。
小疾已能忘药石，余年宁复问蓍龟。
饰巾待尽从来事，闭户烧香更不疑。
宫词 其七十四
王圭（唐代）

盘龙新织翠云裘，点检黄封玉匣收。防备秋来供御着，金箱捧入曝衣楼。
和太常韦主簿五郎温汤寓目之作
王维（唐代）

汉主离宫接露台，秦川一半夕阳开。青山尽是朱旗绕，

碧涧翻阳玉殿来。新丰树里行人度，小苑城边猎骑回。

闻道甘泉能献赋，悬知独有子云才。
偈颂一百五十首
释心月（宋代）

钟阜龙盘，石城虎踞。
牛首横前，方山傍住。
正传阁上一观，不觉双眉陟聚，
秦淮一带西流去。
题徐惟得冲漠斋十二绝 其四 南郭隐几
胡应麟（明代）

静坐焚香一亩宫，灰心槁念夕阳中。那能滥作吹竽客，凭几萧然万虑空。
重阳有感呈诸丈
吴芾（宋代）

九日长年客异乡，今年又复到南昌。
眼看黄菊依然好，心着青南只自伤。
已是岁华成晼晼，可堪秋色更凄凉。
诸公不用羞吹帽，且试登高共一觞。
题五柳亭
张耒（宋代）

大夫风韵如彭泽，五柳萧森手自栽。
我亦扁舟倦游者，登临聊复赋归来。
易水歌
夏完淳（明代）

白日苍茫落易水，悲风动地萧条起。荆卿入秦功不成，遗恨骊条暮烟紫。

昔年此地别燕丹，哀歌变征风雨阑。白虹翕翕贯燕市，黄金台下阴云寒。

袖中宝刀霜华重，此事千秋竟成梦。十三杀人徒尔为，百二河条俨不动。

呜呼，荆卿磊落殊不伦，渐离慷慨得其真！长安无限屠刀肆，独有吹箫击筑人。
偈颂一百零四首 其十一
释绍昙（宋代）

八月秋，何处热，尽大地，一团铁。衲僧家向南北东西，草鞋跟踏得裂，拄杖头挑得折。

蓦劄相逢，德山棒，临济喝，百怪千妖，如何计结。恶，邪法难扶，莫说莫说。
寄礼部刘郎中
令狐楚（唐代）

一别三年在上京，仙垣终日选群英。

除书每下皆先看，唯有刘郎无姓名。
拟古十三首 其九 庭前有奇树
洪适（宋代）

庭前有奇树，黄鸟巢其枝。之子不顾返，失此熙春期。

采采未盈掬，夕风已纷披。路远怅莫致，虽多亦奚为。
贪泉
张诩（明代）

使君立心不立产，使君贪义不贪金。不是贪泉不清泚，贪泉聊试使君心。
冬至斋宫叠旧韵
弘历（清代）

金翼南飞线晷长，骖驔六御趁归忙。将陈寅祀虔心璧，又领斋居戒意香。

小往大来堪体验，民情物理入筹量。八年政教曾何补，负扆常怀愧答阳。
又次韵中秋长句
李纲（宋代）

凉风吹空明月高，清光万里见秋毫。银云栉栉方解駮，河汉掩映如波涛。

须臾扫尽无多子，天影悠悠碧于水。冰轮正午久停鞭，群动寂然声不起。

谛观此月真跳丸，山河倒影犹蛇蟠。

桂华耿耿巳澄洁，秋气凛凛增清寒。前年望月都城汴，只恐中霄风雨变。

一杯相属有情亲，侧耳歌楼闻鼓板。今年望月沙阳山，照我心如铁石坚。

美人千里共明月，遥想闺中只独看。空庭步月更幽好，白露漙漙湿烟草。

开编况对古圣贤，发愤忘忧不知老。男儿本自甘贱贫，富贵名传能几人。

题诗对月到日出，锦囊何似庞眉客。
望海亭
王十朋（宋代）

踏雪遥登望海亭，扶桑日上卧龙醒。微臣望处非沧海，只望尧天万里青。
无题二首
连文凤（宋代）

学书学剑两茫然，空过浮生五十年。
拟向烟波深处住，王租已及钓鱼船。
刘寺簿所居五咏 其二 洌轩
程洵（宋代）

理甓完新甃，披沙挹旧清。一瓢遗味在，隽永若为名。
和与可见惠之诗
李处权（宋代）

倚马万言才一挥，问年於我亦肩随。
才华早擅乡评在，人物行看国士知。
黄卷沉酣端有志，青云腾踏岂无时。
小人薄宦犹三黜，方驾聊同柳士师。
喜迁莺
王特起（金朝）

登山临水。正桂岭瘴开，苹洲风起。玄鹤高翔，苍鹰远击，白鹭欲飞还止。

江上层波似练，沙际行人如蚁。目断处，见遥峰簇翠，残霞浮绮。

千里。关塞远，雁阵不来，犹把阑干倚。数叠悲笳，一行征旆，城郭几番成毁。

白塔前朝陵寝，青嶂故都营垒。念往事，但寒烟满目，愁蝉盈耳。
同杨十二缑氏寺宿草酌张正民秀才见访
张耒（宋代）

契阔千里别，恻怆难具言。
殷勤一宵语，愿子未即眠。
空堂灯火青，旅褐借僧毡。
劳劳一杯酒，不解道路寒。
经年相从乐，既别亦茫然。
人间事尽尔，聚散亦何叹。
但悲多难身，尚获朋友欢。
间关百忧中，一笑有万钱。
张子年未冠，已雄群少年。
巉巉坐我侧，紫眸秀双颧。
壮志激衰懦，清谈破愁煎。
天明即分散，奈此情悁悁。
借王嘉叟所藏赵祖文画孙兴公天台赋凝思幽岩朗咏长川一幅有契于心因作此诗二首 其一
朱熹（宋代）

翩然乘孤鹤，往至苍崖巅。上有桂树林，下有清泠渊。

洗心咏太素，汎景窥灵诠。栖身托岁暮，毕此岩中缘。
寿宁禅院琼花
郭祥正（宋代）

一种琼花内相栽，隔年琲𤫤待春开。谁知暖日留繁雪，更有清香引蝶来。
次韵答刘景文左藏（有美堂燕集，景文有诗。
苏轼（宋代）

我老诗坛仆鼓旗，借君佳句发良时。
但空贺监杯中物，莫示孙郎帐下儿。
夜烛催诗金烬落，秋芳压帽露华滋。
故应好语如爬痒，有味难名只自知。
送大夫孙公镇东阳
米芾（宋代）

照地干旄十丈长，大皇孙子守东阳。吴涛卷海银为幔，郢雪飞英锦作章。

无事笙箫开客馆，有情山水聚衙床。楼中恶语须磨铲，尽把新题换沈郎。
秋日游合江戏题之亭上
郭思（宋代）

秋风锦水乐无涯，独上亭轩四望嘉。
橘子满林金作块，芦梢拂岸雪飞花。
酒旗高挂芙蓉港，渔棹斜趋菡萏家。
描入画图收取去，故人相对饮流霞。
渔家傲
晏殊（宋代）

脸傅朝霞衣剪翠。重重占断秋江水。一曲采莲风细细。人未醉。鸳鸯不合惊飞起。

欲摘嫩条嫌绿刺。闲敲画扇偷金蕊。半夜月明珠露坠。多少意，红腮点点相思泪。
送铺若晦南游
陆文圭（元代）

天令中和春，锦花柳丝织。
江山回涉气，车马有行色。
间君今何之，白发在高堂。
力弓箙两天，出门志四方。
丈夫信有志，游近不堪远。
锡穴绠冷泉，馆娃绰荒畹。
青青三古道，急雨飘客衣。
从无高小草，恐有遗当归。
秋怀二首 其一
刘攽（宋代）

摇落看秋色，淹留倦郢城。登临想自昔，风土最含情。

白露黄橙熟，清风绿桂生。异乡随众醉，须尔析朝酲。
听雨
方岳（宋代）

竹斋眠听雨，梦里长青苔。
门寂山相对，身闲鸟不猜。
客应嫌酒尽，花却为诗开。
莫下帘尤好，恐好云往来。
春晚客怀 其五
王冕（元代）

雨暴溪流急，云低树势平。
山边狐独啸，林外鸟皆惊。
小草添生意，残花减俗情。
明朝整巾舄，饱饭竹间行。
刘佥宪廷美小洞庭十景 其九 橘子林
韩雍（明代）

绕山种橘树，枝叶团阴森。霜后熟累累，万颗垂黄金。

江陵莫专美，龙阳已成林。摘来赠亲友，羲帖不须临。
怀梅澥二首 其一
金朝觐（清代）

往事依依幻亦真，分明笺字墨华新。离筵曾照西楼月，别赋空怀南浦春。

万卷难谙天下事，百年老去眼中人。辞君再晤知何日，沧海浮萍寄此身。
偈颂十二首
释道璨（宋代）

身世悠悠不系舟，莫将闲事挂心头。
休言佛法无人会，且说蝇冬又倍收。
又倍收，蚁穴百年能几久，
龟肠一饱更何求。大众拍手唱啰哩，
处得生来不解愁。
名姝咏
杨巨源（唐代）

阿娇年未多，体弱性能和。怕重愁拈镜，怜轻喜曳罗。

临津双洛浦，对月两嫦娥。独有荆王殿，时时暮雨过。
过黄牛峡
张蠙（唐代）

黄牛来势泻巴川，叠日孤舟逐峡前。雷电夜惊猿落树，

波涛愁恐客离船。盘涡逆入嵌空地，断壁高分缭绕天。

多少人经过此去，一生魂梦怕潺湲。
答程及甫徐少望
洪咨夔（宋代）

客程欠舞彩衣斑，懒把茱萸对酒看。
凉思着人穷脚健，丰年到酒老怀宽。
有风不怕江流逆，无愧何忧蜀道难。
但愿浣花花好在，免教杜曲眼长寒。
奉题董端明渔父醉乡烧香图十六首 其七
陈克（宋代）

风烟回首钓鱼台，巾褐从容小殿开。自是玉皇香案吏，外边休奏客星来。
送冯元通帅夔
张嵲（宋代）

烈士志徇名，仁人思爱日。
冯公杖节归，颇全忠孝术。
狂童昔兆乱，天常几反易。
大臣清国屯，公实预谋画。
白士为台郎，未省闻在昔。
义为轩冕重，功在钟鼎勒。
十载犹故官，念言为伊郁。
迩来升宰士，式序期日夕。
囊封却复上，告去更甫力。
官荣岂不怀，志养不遑息。
顾我废蓼莪，日念扫茔域。
公方咏南陔，肯为高官职。
绝裾旧疑温，抗疏今师密。
都门行饯君，视古无愧色。
柔甘既获奉，中外等事国。
虽是平生言，勉哉宣泽□。
鹦鹉洲祢衡墓
杨维屏（清代）

乱世生难死亦难，无端刘表学曹瞒。相从地下孔文举，不解辽东管幼安。

岂复狂名计身后，何须危碣表江干。悲风卷起涛千尺，恐有蛟龙索赋看。
句 其四
米芾（宋代）

饭白云留子，茶甘露有兄。
奉和立春游苑迎春应制
阎朝隐（唐代）

管籥周移寰极里，乘舆望幸斗城闉。草根未结青丝缕，

萝茑犹垂绿帔巾。鹊入巢中言改岁，燕衔书上道宜新。

愿得长绳系取日，光临天子万年春。
二十八日野趣轩
韩淲（宋代）

雨湿芙蓉绿映红，池塘秋净晚濛濛。水痕已下归蘋浅，岚气初寒入树空。

僧寺半依山路外，人家多在郡城中。一桥隔断溪南景，天以闲窗付秃翁。
金日磾见马
陈长方（宋代）

黼座天临粉黛中，苑前过马貌惟恭。
那知漠北休屠子，前古由余可此踪。
和黄门武相公诏还题石门洞
赵宗儒（唐代）

益部恩辉降，同荣汉相还。韶芳满归路，轩骑出重关。

望日朝天阙，披云过蜀山。更题风雅韵，永绝翠岩间。
同李少卿游龟峰寺次其韵二首 其二
韩雍（明代）

洞天深处远江滨，路入烟霞是洞门。环座好峰千状出，满潭清溜四时存。

曾磨厓石疑元结，欲咏梅花愧后村。搔首何堪自东望，亲闱久矣旷晨昏。
鸭雏
梅尧臣（宋代）

春鸭日浮波，羽冷难伏卵。
尝因鸡抱时，托以鸡窠暖。
三旬壳既鸡，乳毛寒脤短。
鸡宁辨其雏，翅拥情欵欵。
一日向水涯，所禀殊未断。
泛然去中流，鸡呼心悹悹。
人之苟异怀，负义不足算。
有志在养毓，勿论报德限。
和彦衡直讲 其四
彭汝砺（宋代）

照月槐影碎，吹风柏声繁。悠悠此时心，可乐不可言。
中岩
李壁（宋代）

尘土污人绝可怜，宝坊聊共炷炉烟。
高怀已属三峰上，旧事重寻千载前。
暖吹静翻花漠漠，晚云深护竹娟娟。
只应难见惟神物，留取新诗结旧缘。
送虞季然赴八宝丞
李纲（宋代）

流落归来旅海涯，相从几集凤凰池。暂欣捉麈共谈笑，还惜整凰言别离。

为禄未能忘敛板，扫厅应不废哦诗。如公岂是徒劳者，勉继前修结主知。
斋中杂兴十首以丈夫贵壮健惨戚非朱颜为韵
陆游（宋代）

昔我自蜀归，耆旧已凋丧。
後来二三公，尚慰天下望。
千里一纸二，殷懃问亡恙。
呜呼亦已矣，遗语寄悲怆。
我亦迫桑榆，便恐无辈行。
夜窗对青灯，力惫心尚壮。
西江月·江畔溪边雪里
马钰（金朝）

江畔溪边雪里。阴阳造化希奇。黄芽瑞草出幽微。别是一般香黄。用玉轻轻研细。烹煎神水相宜。山侗啜罢赴瑶池。不让卢仝知味。
镇南分司遇雨怀邵南庵
张吉（明代）

独坐观微雨，幽怀断复生。草英侵地软，竹色逼檐清。

踪迹怜飘泊，经纶念老成。明朝一相访，疋马入孤城。
题潼关楼
崔颢（唐代）

客行逢雨霁，歇马上津楼。
山势雄三辅，关门扼九州。
川从陕路去，河绕华阴流。
向晚登临处，风烟万里愁。
初八日微雨明日犹有凉意作两绝句
赵蕃（宋代）

小雨那能救旱禾，定催粟玉放庭柯。
一从赋罢横斜影，谁复风流似汝多。
龙眠居士画十六大阿罗汉赞 其七
李纲（宋代）

宝珠腾空，光焰璀璨。谛玩无斁，有见皆幻。堂堂风仪，龙象之姿。

灵杵宝铎，往将加持。
次韵萧子植承务四首 其四
释德洪（宋代）

秀句端如我晚烟，白髭画出石门禅。未论翰墨惊流辈，只识萧郎亦自贤。
奉和张监阁老过八陵院题赠杜卿崔员外
权德舆（唐代）

崇饰山园孝理深，万方同感圣人心。已闻东阁招从事，

每向西人奉德音。公府从容谈婉婉，宾阶清切景沈沈。

与君跬步如同舍，终日相期此盍簪。
万里
楚石梵琦（明代）

万里故乡隔，扁舟何日还。
黄云蓟北路，白雪辽西山。
马倦客投店，鸡鸣人出关。
吾思石桥隐，绝顶尚容攀。
送别陈比部
蔡襄（宋代）

祖帐西郊道，川原画阁临。
烧痕经雨活，树色入溪深。
斜日明春态，孤云感客心。
何人知别意，重把酒杯斟。
一冬无雨雪而有雷
戴复古（宋代）

万物久如渴，三冬一向晴。
时无腊雪下，夜有瑞雷鸣。
休咎占天意，悲欢见物情。
山禽何所感，烂熳作春声。
水调歌·耿耿银潢净
林正大（宋代）

耿耿银潢净，窗月莹如冰。朱丝一扣，万籁不起冷光凝。千古遗音犹在，一洗淫哇郑卫，北里与南陵。孰识兴亡事，哀乐不同情。咽流泉，戛鸣玉，击浮金。老龙啼晓，幼猿忽复暮山吟。为我临风再奏，仙鹄翩翻十二，感物一何灵。此曲谁当听，四海有知音。
豆叶黄
陈克（宋代）

树头初日鹁鸠鸣。野店山桥新雨晴。短褐无泥竹杖轻。水泠泠。梅片飞时春草青。
寄如皋叶尉
刘过（宋代）

借马石庄去，天寒晓出门。
乱岗行兔窟，数点入鸦村。
欲醉酒力薄，如迷海气昏。
客游无限事，端的向谁言。
赠翁法师二首 其二
张嵲（宋代）

病馀蒲柳惧先秋，妄想仙人十二楼。好住名山煮白石，他年因子问丹丘。
赠李十二白
崔成甫（唐代）

我是潇湘放逐臣，君辞明主汉江滨。

天外常求太白老，金陵捉得酒仙人。
答厉季平投诗有怀归乡之意
曾丰（宋代）

词场凡马洗之空，学海波中得老龙。
尚韵许人赓白雪，正声惟我识黄钟。
素王不作无明主，贱子何之可附庸。
乌鹊正兹徒绕树，鹪{僚亻换焦}还更乞相容。
送禅客入高峰
李处权（宋代）

茫茫人间世，佛法最长久。
山林坐九年，面壁不挂口。
须是丈夫儿，悬崖能撒手。
为语学道人，何须天下走。
夜寒云去尽，横参挂南斗。
我已办青鞋，要闻狮子吼。
张几仲被 其四
苏过（宋代）

我生良多难，已安悬磬室。端来强敛板，诡词学造膝。

枯荄那复春，羸兵敢借一。振履独商歌，知音赖师乙。
施元用醉谒邑大夫胡公公暴风骤雨者也不以为
姜特立（宋代）

肩吾有云孙，磊砢东州瑞。
一诵能万言，落笔忽千字。
才抽独茧绪，态涌春云思。
喜慕高阳徒，时追习池醉。
笑被僒囚拘。跌宕每自肆。
心知令尹贤，诡迹姑尔试。
谁知赵蔺卿，复袖祢衡刺。
非意忽相得，直到古人地。
施君激深知，十诗手自贽。
梅仙亦奇才，睨此一时事，
新篇发佳话，冰释两公意。
赓载皆文豪，璀璨明玑坠。
西邻有伯氏，规切岂亡谓。
甘言古所戒，矫枉未伤义。
昔人有火攻，达士胡足累。
施君真勇者，念酒宁我崇。
指天誓止饮，忽改开群视。
邴原恐废业，陶侃忧亲恚。
独醒向清湘，自责当先隧。
古来有若人，於我适相类。
勿学刘伯伦，诅妇侪儿戏。
勿学陶元亮，止酒诗非志。
自此真止矣，惟当醉经笥。
湎然啜醇醲，抖擞糟粕弃。
沉酣日滋久，富贵可立致。
视彼九醖功，未足易所嗜。
持将沃宸聪，澄醍有遗味。
异时理扁舟，却载鸱夷器。
徐用和御史墓山八韵 其五 笔架明星
李东阳（明代）

笔架山形奇且牢，上与列宿如相遭。光华照地夜初白，苍翠插相秋正高。

大年登楼手可摘，杜甫上天诗更豪。乡人翘首望山斗，我亦念之心孔劳。
故人陈秘书家有感
戴复古（宋代）

晚春风雨后，花絮落无声。
绿泛新荷出，青铺细草生。
私蛙为谁噪，老犬伴人行。
旧日狂宾客，樽前笑不成。
辛巳夏四月行西山欲赋未能也得曹泸南壬午冬留题上清诗因次韵 其二
洪咨夔（宋代）

仙人爱楼居，梯空衒灵赫。下有炼丹井，光怪不容羃。

凌晨酌井花，御风谢尘迹。飘摇芙蓉旆，三十六峰碧。

欲扣读易翁，苍苔洞门阒。
满江红 自题旧照
黄永（清代）

窣地相看，还引镜、攸然欲笑。谁写作、锦衣窄袖，入时风调。

一卷长携原似昨，怪翁当日曾英少。更可怜、捧砚煮茶人，年方妙。

容偃蹇，湖山靠。听响屧，回廊绕。任小园烂漫，春风花草。

如此生平良不恶，呼儿早认而翁貌。倘将来、画出不堪观，皤然老。
题方武成诗卷
叶适（宋代）

自古诗人高远处，看君涉步迈前峰。
谩呼贾岛为同社，莫遣陶潜是别宗。
过处和赏荼蘼
曹勋（宋代）

泛舟凭槛在蓬瀛，一醉心期任此生。满腹本来同偃鼠，吸川遂此比长鲸。

归来尚带荼蘼露，梦想犹闻佩玉声。醉后狂歌能恕否，如今五日未全醒。
送潘廷俊任广东德庆州州同知二首 其一
张弼（明代）

少年同醉鹿鸣歌，今日相看鬓欲皤。老我归田空岁月，羡君仕欲任风波。

梧江东注海无际，梅岭南来春更多。圣主安民重州郡，好随徵诏上銮坡。
光弼侄得邑西归赋诗勉之并示光义二首 其二
张栻（宋代）

得邑宁论小，居官最近民。中诚傥无倦，同体会相亲。

暇日书还读，清源政自新。吾兄有遗训，尔辈足持循。
光禄庵二首
苏轼（宋代）

文章恨不见文园，礼乐方将访石泉。
何事庵中着光禄，枉教闲石笔如椽。
城中太守的何人，林下先生非我身。
若向庵中觅光禄，雪中履迹镜中真。
四月二日往檀林登车遇雨度鹅湖岭渐觉开霁一
陈文蔚（宋代）

出门正尔值淋漓，决策登车不自疑。
一路新晴天借与，花香鸟语却撩诗。
山居杂诗九十首
曹勋（宋代）

闲中每自得，闲意非陆沉。
蚁穴漫说梦，鸥盟谁更寻。
一年记好处，万缘随夙心。
即以洗其劳，清月升层林。
注道藏玉枢经成系之以诗
姚燮（清代）

参同灵宝皆糟粕，黄白腐肠非上药。眼中寿者谁百龄，精气于人日沦薄。

此经云传九宸帝，剿说元虚弗深计。斡旋性命具圭臬，消息乾坤有根蒂。

斯民得生甘自捐，七情劫伐多可怜。元关未安龙虎宅，黑籍早促蜉蝣年。

我躯百病幸逃死，待复冲和摄阳始。倘删五浊皈彭篯，还爇孤灯拜聃李。

绮云郁丽琅风清，华幡飐虚青鸾行。婴儿如黍匿中府，绀光四照天地明。

愧难手借陶钧力，刊落繁芜守诸默。莲华一茎春露色，大海无尘月初拭。
和张仲通忆锺陵二首
王安石（宋代）

一梦章江已十年，故人重见想皤然。
只应两岸当时柳，能到春来尚可怜。
赋曾氏江亭
萧立之（宋代）

江国惬幽尚，复此尘外亭。朱阑出烟雨，掩苒交回汀。

野鹜自争食，霜鸥飞冥冥。如何渔翁醉，大浪摇不醒。
四江口吊程忠悯学启
陈元鼎（清代）

微风引轻桡，舟出四江口。推窗延远瞩，晴色横广亩。

侧闻程将军，于此殄群丑。合围气不挠，转斗勇逾赳。

我如哮虎阚，彼已鋋鹿走。杀贼数万人，积尸等冈阜。

自兹贼胆落，坚城取唾手。迅扫恢全疆，不待一载后。

此战开先声，论功实称首。余威积草木，飒飒犹怒吼。

方今厚酬庸，群公各圭卣。伤哉殉马革，英雄先骨朽。

时来事竟成，数尽名空寿。鼙鼓兴遐思，余慨落樽酒。
送子文杂言
范成大（宋代）

阴谷云低梅雨多，黄山涤源溪涌波。南风匝地送归客，双桨下濑如投梭。

严夫子，君举酒，我其为君歌。万山丛丛石凿凿，官居破屋巢烟萝。

杜鹃晓啼猿暮叫，客行到此真蹉跎。穷愁无复理，一饮三叹息。

城东黉舍有佳人，邂逅使我加餐食。同乡更同调，目击心已传。

蛰虫欲作雷奋地，万籁方寂风行山。吹竽唤我醒，连鼓相追攀。

飙车电毂不可辇，但觉两腋生飞翰。狂歌不必终曲，戏奕不必满局。

有时不揖上马去，出门大笑惊僮仆。穷乡眼冷见未曾，道上嗫嚅相指目。

云此陕隘何以有二士，直恐翩翩跨黄鹄。广文组解登王畿，诸公贵人争劝归。

常日心期有定论，赠行不惜重费词。腰金佩璐众目好，汗简沉碑千载痴。

一尊有意重山岳，五鼎无心轻网丝。严夫子，应领略，别后频书相发药。

我既为万顷之狎鸥，君勿作九皋之鸣鹤。
再谢周颙之句二首
邓忠臣（宋代）

秋日照歌淮上舫，春花引醉福昌城。
何如阊阖门西北，卧听秋风枕畔声。
贤者之孝二百四十首·谢{嚼口换日}
林同（宋代）

一家感儿孝，不俗使亲惊。
尽作屏气语，咸为纳屡行。
三月十九日有事于攒宫时闻缅国之报
顾炎武（明代）

此日空阶荐一觞，轩台云气久芒芒。时来夏后还重祀，识定凡君自未亡。

宿鸟乍归陵树稳，春花初放果园香。年年沾洒频寒食，咫尺龙髯近帝旁。
过永城寄知县陈宣德同年三绝句 其二
华镇（宋代）

昔年同看杏园春，十载徒劳走路尘。试问风前拢板女，何如月下倚楼人。
酬刘和州戏赠
白居易（唐代）

钱唐山水接苏台，两地褰帷愧不才。政事素无争学得，

风情旧不且将来。双蛾解珮啼相送，五马鸣珂笑却回。

不似刘郎无景行，长抛春恨在天台。
阅武堂下新渠
曾巩（宋代）

方渠新凿北林开，流水遥经画阁来。
洗耳厌闻夸势利，濯缨羞去傍尘埃。
不忧待月乾诗笔，已欲看华泛酒杯。
却忆虎溪桥上过，夜凉临砌尚徘徊。
鹊桥仙
佚名（宋代）

吴蚕老後。
无题
梅尧臣（宋代）

斗觉琼枝瘦，慵开宝监妆。
临风恐僊去，倚扇怯歌长。
绿桂薰轻服，灵符佩缥囊。
西邻空自赋，不解到君傍。
园中十首 其七
唐时升（明代）

南国有遣老，被服蕙与蘅。驾言和銮谐，行有玉佩鸣。

当昼经康衢，猘狗忽喤喤。归来独深念，中心久怦怦。

老氏有遗训，含德比于婴。鸷鸟不能搏，猛兽不能撄。

吾有异心乎，何以得此声。君子慎终始，为善无近名。

苟能保玄德，万物莫与争。幸无以一眚，造次易平生。
方牧园见示初燕小照索题即用其韵
常纪（清代）

杏花好梦入春眠，锦帐仍逢第一仙。不比荒唐巫峡雨，真成窈一散花天。

殷勤燕子通诚后，绸缪桃根晚渡前。不是三生情种重，那能消受翠华钿。
临碣石
曹勋（宋代）

肃我严驾，登彼绝阪。
目极天渊，曾不知远。
夜宴王召南席上观黑厮旋舞胡霞歌
刘崧（元代）

绮筵烛艳歌停哢，春酒凝香碧霞重。蕃童旋舞忽当前，头戴银霞高不动。

银霞花烂雪色新，俯仰之间如有神。岂知头容自正直，欹侧愁杀旁观人。

拳毛蒙茸衬霞底，宛转低徊舒四体。眼看明月下昆崙，一片黑云飞不起。

使君好客酒漏卮，传令更舞君莫辞。手中匕箸犹有失，头上银霞高一尺。
中吕·山坡羊
陈草庵（元代）

伏低伏弱，装呆装落，是非犹自来着莫。任从他，待如何？天公尚有妨农过，蚕怕雨寒苗怕火。阴，也是错；晴，也是错。

身无所干，心无所患，一生不到风波岸。禄休干，贵休攀，功名纵得皆虚幻，浮世落花空过眼。官，也梦间；私，也梦间。

林泉高攀，虀盐贫过，官囚身虑皆参破。富如何？贵如何？闲中自有闲中乐，天地一壶宽又阔！东，也在我；西，也在我。

青霄有路，黄金无数，劝君万事从宽恕。富之余，贵也余，望将后代儿孙护，富贵不依公道取。儿，也受苦；孙，也受苦。

繁华般弄，豪杰陪奉，一杯未尽笙歌送。恰成功，早无踪，似昨宵一枕南柯梦，人世枉将花月宠。春，也是空；秋，也是空。

有钱有物，无忧无虑，赏心乐事休辜负。百年虚，七旬疏，饶君更比石崇富，合眼一朝天数足。金，也换主；银，也换主。

风波实怕，唇舌休挂，鹤长凫短天生下。劝渔家，共樵家，从今莫讲贤愚话，得道多助失道寡。贤，也在他；愚，也在他。

阴随阴报，阳随阳报，不以其道成家道。枉劬劳，不坚牢，钱财人口皆凶兆，一旦祸生福怎消？人，也散了；财，也散了。

须教人倦，须教人怨，临危不与人方便。吃腥膻，着新鲜，一朝报应天公变，行止不依他在先。饥，也怨天；寒，也怨天。

休争闲气，休生不义，终身孝悌心休退。去他疑，俺人非，得官休倚官之势，家富莫骄贫莫耻。天，也顺你；人，也顺你。

官资新受，功名将就，折腰为在儿曹彀。赋归休，便抽头，黄花恰正开时候，篱下自教巾漉酒。功，也罢手；名，也罢手。

三闾当日，一身辞世，此心倒大无萦系。淈其泥，啜其醨，何须自苦风波际，泉下子房和范蠡。清，也笑你；醒，也笑你。

争奈聪慧，争夸手艺，乾坤一浑清浊气。察其实，不能知，时间难辨鱼龙辈，只到禹门三月里。龙，也认得；鱼，也认得。

生涯虽旧，衣食足够，区区自要寻生受。一身忧，一心愁，身心常在他人彀，天道若能随分守。身，也自由；心，也自由。

天于人乐，天于人祸，不知此个心何苦？叹萧何，反调唆，未央宫罹惹韩侯过，千古史书难改抹。成，也是他；败，也是他。

晨鸡初叫，昏鸦争噪，那个不去红尘闹？路迢遥，水迢迢，功名尽在长安道，今日少年明日老。山，依旧好；人，憔悴了。

愁眉紧皱，仙方可救，刘伶对面亲传授。满怀忧，一时愁，锦封未拆香先透，物换不如人世有。朝，也媚酒；昏，也媚酒。

风流人坐，玻璃盏大，采莲学舞新曲破。饮时歌，醉时魔，眼前多少秋毫末，人世是非将就我。高，也亦可；低，也亦可。

新修宅院，多开门面，要图久远儿孙佃。恣专权，横堆钱，更临危不与人方便，一日过深业贯满。天，也降愆；人，也做冤。

江山如画，茅檐低厦，妇蚕缫、婢织红、奴耕稼。务桑麻，捕鱼虾，渔樵见了无别话，三国鼎分牛继马。兴，休羡他；亡，休羡他。

风波时候，休教遥受，少年场上堪驰骤。酒盈瓯，锦缠头，休令人老花残候，花退落红人皓首。花，也自羞；人，也自羞。

渊明图醉，陈抟贪睡，此时人不解当时意。志相违，事难随，不由他醉了齁睡，今日世途非向日。贤，谁问你？愚，谁问你？

花开花谢，灯明灯灭，百年梦觉庄周蝶。兴时节，快活些，明朝绿鬓添霜雪，石氏邓通今谩说。人，不见也；钱，不见也。

尧民堪讶，朱陈婚嫁，柴门斜搭葫芦架。沸池蛙，噪林鸦，牧笛声里牛羊下，茅舍竹篱三两家。民，田种多；官，差税寡。

红尘千丈，风波一样，利名人一似风魔障。恰余杭，又敦煌，云南蜀海黄茅瘴，暮宿晓行一世妆。钱，金数两；名，纸半张。

尘心撇下，虚名不挂，种园桑枣团茅厦。笑喧哗，醉麻查，闷来闲访渔樵话，高卧绿阴清昧雅。载，三径花；看，一段瓜。
小竹林赠别傅叔睿
袁中道（明代）

鹿床深处且从容，吾子风流不易逢。
张绪通身如嫩柳，谢郎五字似芙蓉。
月来池上花光净，雨过园林竹露浓。
若使前生非大士，如何一见问空宗。
扃岫为张支使作二首 其一
姜特立（宋代）

士衡招隐翠幄，长统卜居露帏。未若君家扃岫，千峰尽锁双扉。
送史唐英二首
李流谦（宋代）

阴岸陨天末，朝日上团团。
稍觉岷峨近，绝知湖海宽。
舜门元自辟，蜀道未应难。
富贵风花耳，相看在岁寒。
旅泊
翁卷（宋代）

几日溪篷下，低垂困水程。
喜因山县泊，略向岸汀行。
闻笛生羁思，看松减宦情。
遥知此夜月，必照故山明。
自湘赴广道间杂咏 永州晓行
李曾伯（宋代）

推枕月微明，登车才五更。啼破千山暝，枝禽三两声。
以琴高鱼茶芽送范蜀州
项安世（宋代）

溪上幽人拾旧查，洞中丁户采新芽。
欲乘赤鲤惭仙骨，自瀹霜新爱乳花。
莋路跨骡胜五马，邮筒得酒散双衙。
武夷道士知君否，正拥风鸾里月茶。
赞历代天师·第二十二代讳善字长元
白玉蟾（宋代）

参遍名山谒洞天，相逢却是活神仙。
归来换骨回阳日，屈指人间九十年。
和徐子过秪园废寺有感
皇甫汸（明代）

伊昔东林近，曾逢白社开。秪今茂草处，犹是散花台。

鸟罢听经至，人无讲德来。宁知慈苑内，亦起雍门哀。
四和
项安世（宋代）

九泽导来无事，五行汨后徒堙。
但使包皆忘我，谁言州解劳人。
寄清老
邹浩（宋代）

自来渔父好家风，一片潇湘晚钓中。伊昔放言知莫逆，于今亲到得参同。

金章寂寂残初梦，汀草依依照短篷。德秀虽亡次山在，怅回青眼送飞鸿。
身事
胡仲弓（宋代）

身事未如意，眉头不暇攒。
青衫笑官冷，白屋带儒酸，
痴性生业澹，中年贫最安。
不为温饱计，尽可耐饥寒。
和陶答庞参军三送张中。
苏轼（宋代）

留灯坐达晓，要与影晤言。
下帷对古人，何暇复窥园。
使君本学对，少诵《十三篇》。
颇能口击贼，戈戟亦森然。
才智谁不如，功名叹无缘。
独来向我说，愤懑当奚宣。
一见胜百闻，往鏖皋兰山。
白衣挟三矢，趁此征辽年。
贺生第五子
傅大询（宋代）

春风有客到门墙，院落犹闻天上香。曲水尚迟三日宴，燕山要足五枝芳。

偶逢贺夏随飞燕，不误题书作弄璋。从此葛山坛下路，要成父子锦衣乡。
岁时书事 其七
张侃（宋代）

冬雪已飞舞，冬月愈明皎。午夜静人籁，一目天未了。

荒村木杈枒，上有乌鹊绕。胡床拥破裘，呼奴取青醥。

良夜天下同，妙处识者少。何必与人言，壮志出尘表。
道室即事
陆游（宋代）

松根茯苓味绝珍，甑中枸杞香动人。
劝君下箸不领略，终作邙山一窖尘。
罔极堂
邓林（宋代）

天地育万物，父母生此身。兴言九我德，彼苍浩无垠。

蓼蓼既匪九，曷报劬劳恩。岂无斑斓衣，亦有介寿尊。

皋鱼感风木，千古悲同辛。西日不返影，东流势如奔。

悠哉复悠哉，此恨何时伸。
端午帖子词皇帝閤 其五
汪应辰（宋代）

王业艰难素所知，岁单喜见献新丝。盘中更进长生缕，却记亲蚕茧馆时。
游将军岩
胡寅（宋代）

初识后亭山，一赏北岩秀。
更闻将军隐，飞策飞云岫。
何为英烈姿，石壁寄门窦。
和非马力竭，依险聊自救。
无乃弃长弓，一念希不漏。
余情尚悭滞，嗔客来径簉。
唏云翳凡木，涕雨滑峻甃。
以君智慧铠，与我忠信胄。
才刃及诗锋，胜客杂前后。
悬崖虽仡仡，有进寂寞斗。
山灵方恫悔，敛迹祈恕宥。
坐令蒙蔽景，倏变清明昼。
前峰霄汉近，矗矗骇猱狖。
绝涧云练明，宛宛出篆籀。
奇观固难值，况复有清酎。
不须待重九，菊蕊已堪齅。
鹿颈亭观海绵作在仙居县
李达（明代）

海门日暖鸟飞迟，鹿颈亭边雨霁时。万里顽云画阑外，唯馀一抹远山眉。
题豢龙图
袁燮（宋代）

良马苦羁馽，巨鱼畏网罟。
神龙独超轶，威焰莫能御。
距为寒空云，散作无边雨。
能幽复能明，可敬不可侮。
如何豢龙氏，狎玩等儿女。
巍然受其朝，劲气金石沮。
龙兮丧其魄，听命无敢拒。
矧复察秋毫，尚见龙肺腑。
饮食不强致，嗜好随所取。
日日饱甘滋，驯伏固其所。
谁谓有余知，拘牵乃如许。
人生天地间，良心实为主。
利慾汩其真，甘与俗子伍。
胡为鉴此图，保养虚明府。
道义有真乐，不羡圭与组。
於我如浮云，服膺圣师语。
吾家素风在，辛苦立门户。
勇决早抽身，从我涉幽圃。
纪梦是岁大旱
黄庚（元代）

老年屏人事，北窗寄高眠。
梦魂御风去，金阙开九天。
虎豹狞不嗔，知予有仙缘。
玉座拥五云，香炉飞紫烟。
青衣两童子，举手导我前。
下土虮虱臣，愚衷欲敷宣。
兵戈幸休息，饥馑方连绵。
洪惟大生德，实司水旱权。
愿言回哀眷，与世解倒悬。
玉帝允臣请，乃曰赐丰年。
再拜谢阙下，回飚堕林泉。
夜雷声殷殷，甘泽朝满田。
沉思喜且惊，异梦非偶然。
士怀当世忧，□□□□□。
贞观有房杜，斗米三文钱。
感遇
许篈（明代）

君好堤边柳，妾好岭头松。
柳絮忽飘荡，随风无定踪。
不如岁寒姿，青青傲穷冬。
好恶苦不定，忧心徒忡忡。
读柴桑集
余观复（宋代）

游心太古初，得句万物表。
平生一樽酒，寂寞三迳小。
有琴不张弦，正以知音少。
伊予挹残芳，道心炯相照。
北窗清梦长，山间自啼鸟。
吾欲部先生，天阔白云杳。
哭薛榆溆同舍
林景熙（宋代）

桂死月亦灰，鹏枯海为陆。自我哭斯文，老泪几盈掬。

故国忽春梦，故人复霜木。矫矫榆溆君，白首尚儒服。

解后一写心，乾坤两眉蹙。无力能怒飞，有道欲私淑。

忆游东浦云，马帐肯同宿。孤灯照寒雨，萧萧半窗竹。

君器硕以方，有如舟万斛。敛华就本根，耆年谓可卜。

昨别犹是人，今乃在鬼录。为善未必遐，呜呼真宰酷。

往年海若怒，风涛卷人屋。脱身鲸鱼吻，长寐固应熟。

寡妻泣帷荒，有子继经术。彼哉暴殄夫，食必馔金玉。

一士苜蓿肠，夺之胡忍速。问天天梦梦，秋声满岩谷。
偈颂一百一十七首 其六十
释绍昙（宋代）

雷轰荐福碑，天秘无文印。字义既难明，心传谁得正。

东湖泻恨浪滔天，惊𢞕瑞岩残梦醒。猛拍阑干，叫天不应。

哭不成兮笑不成，野花泪湿千峰影。
方逢原借示方干先生诗以集句诗赠之 其一
孔平仲（宋代）

裁霞曳绣一篇篇，要见功夫在笔端。心恐借留中不遂，寻常未便借人看。
赋伤郑婴垣冻
李确（清代）

贫居傲性不干人，楚楚衣冠迥绝尘。昨夜雪中骑蝶去，白云堆里一遗民。
次韵张守劝耕二首
陈造（宋代）

三揖清扬岁两更，烦公倒屣费逢迎。
抽簪仕籍心弥厉，撰屦词坛计欲成。
西洛况闻高纸价，苏州从昔擅诗声。
拙衰枉作登龙客，领略玄谭自阿平。
兴元府园亭杂咏 棋轩
文同（宋代）

北城云最高，上复有乔木。垂萝密如帐，中乃营小屋。

时引方外人，百忧销一局。
狱中集古十六首　东岩同扉 其十二
韩邦奇（明代）

昔献长扬赋，风云四海生。遭逢圣明主，礼乐秀群英。
和袭美寒夜见访
张贲（唐代）

云孤鹤独且相亲，仿效从它折角巾。

不用吴江叹留滞，风姿俱是玉清人。
和陶杂诗七首 其四
归昌世（明代）

秋深霜露繁，高原榆柳稀。征途戒舟车，鸿雁天边归。

徘徊歧路旁，薄寒吹我衣。悠悠自世路，幽独那可违。
景福东厢诗·菊
司马光（宋代）

琐琐南阳菊，秋潭岁自开。
孤根拥红叶，落蕊媚苍苔。
正以参灵药，因之植紫台。
愿兼金掌露，同入柏梁杯。
和疏轩琵琶亭韵
李曾伯（宋代）

高亭俯瞰蓼苹洲，人老香山月自秋。
过耳好音堪一笑，伤心往事只轻沤。
休嗟塞上明妃调，且送江头过客舟。
壮士肯为儿女泪，柔肠一任恼苏州。
光皇祐二年谒告归乡里至治平二年方得再来怆然感怀诗以纪事
司马光（宋代）

十六载重归，顺涂歌式微。青松弊庐在，白首故人稀。

外饰服章改，流光颜貌非。巫咸旧山色，相见尚依依。
寄孙承卿时督蓟饷
李应兰（明代）

塞北风高雁影过，省郎寥落奈秋何。云连朔气浮青海，月带寒笳出白河。

天下军储惟蓟重，中原豪杰莫秦多。风尘忆向清源别，载酒何时复笑歌。
赠佘宗汉明府 其一
徐熥（明代）

青鬓郎官早息机，抛将墨绶变荷衣。一裘已傍壶山隐，双舄宁从帝里飞。

饮似公荣常得醉，游同禽庆久忘归。年来门巷清如水，惟有寒鸥伴钓矶。
又口号四首 其一
陆文圭（元代）

洛阳亭下昔埋轮，当道豺狼不避人。今日黄花故园酒，独携野鹤伴閒身。
题林纯礼户部山水图三首石室薰风 其一
黄仲昭（明代）

赤日烧空方六月，石室招提最清绝。薰风习习起岩阿，爽气萧萧满林樾。

林君自是人中仙，寻幽惯醉薰风前。簉羽鹓班今几载，旧游回首心悬悬。

半幅生绡写幽致，吟边犹觉生凉意。
阻戎泸间群盗
岑参（唐代）

南州林莽深，亡命聚其间。杀人无昏晓，尸积填江湾。

饿虎衔髑髅，饥乌啄心肝。腥裛滩草死，血流江水殷。

夜雨风萧萧，鬼哭连楚山。三江行人绝，万里无征船。

唯有白鸟飞，空见秋月圆。罢官自南蜀，假道来兹川。

瞻望阳台云，惆怅不敢前。帝乡北近日，泸口南连蛮。

何当遇长房，缩地到京关。愿得随琴高，骑鱼向云烟。

明主每忧人，节使恒在边。兵革方御寇，尔恶胡不悛。

吾窃悲尔徒，此生安得全。
游滴水崖歌
刘应陛（清代）

芙蓉九叠张翠屏，铁色四列浮空冥。双泉激射作云气，空濛忽空层崖青。

须臾随风远漫灭，飞流皑皑千尺雪。五丁力镵丹幛开，双童旄倚青壁裂。

訇然石扇凭蛟宫，洞中日日生雷风。我来仲春气始霁，数子藤竹来相同。

红泉碧树两幽绝，千载令人怀谢公。
勤有斋
邓林（宋代）

读书破万卷，白日能几何。若以夜继之，万卷何足多。

为学须及时，寸阴莫蹉跎。农惰乏仓粟，女惰无机梭。

诗书勤乃有，不勤其有么。絮丝成丈匹，涓滴为江河。

年功苟能积，德业高峨峨。夕景不久照，东流无回波。

□过悔难及，莫待两鬓皤。斋居有馀暇，玩我勤有歌。
薄幸
毛幵（宋代）

柳桥南畔。驻骢马、寻春几遍。自见了、生尘罗袜，尔许娇波流盼。为感郎、松柏深心，西陵已约平生愿。记别袖频招，斜门相送，小立钗横鬓乱。

恨暗写、如蚕纸，空目断、高城人远。奈当时消息，黄姑织女，又成王谢堂前燕。托琴心怨。怕娇云弱雨，东风蓦地轻吹散。伤春病也，狼藉飞花满院。
真阳阻水
刘弇（宋代）

真阳城下涨春涛，船覆车摧满眼愁。泛泛我非援溺手，滔滔谁是济川舟。

一城直恐为鱼鳖，四境何缘辨马牛。焉得长鲸浮到海，吸乾狂浪得安流。
句
张端义（宋代）

碧云千里暮，红叶十分秋。
次韵答邢居实二首
陈师道（宋代）

汉庭用少公何在，不使群飞接羽翰。
今代贵人须白发，挂冠高处未宜弹。
荷柳松竹赠答 其四 竹逊松
王质（宋代）

竹逊松，古气摩空缠。铁石作风骨，可以班主贤。虚空中，走河海，主不好世音，子盍宏天籁。
水调歌头（和洁堂韵）
马迁鸾（宋代）

老子早知退，鸥鹭未盟寒。痴顽窬六望七，宁以寿为欢。风有黍离伤咽，雅有蓼莪憔悴，使我不能餐。更把南陔读，泪落广陵澜。

踏峨峰，腾华顶，卧王官。青山与汝卒岁，紫茹可登盘。乞得白翁归处，莫学缁郎更误，危梦倚栏干。多谢长生曲，颜面怕人看。
夏日游云洞纪胜 其三
郑琮（清代）

冷落烧丹鼎，龙蟠第几层。五更奔海日，六月冻崖冰。

先哲多留咏，深山自得朋。扪萝题姓字，吾亦记吾曾。
题引翠楼简元善张兄
刘崧（元代）

尽道楼居思不群，满楼山色翠纷纷。高崖斜日含丹雾，碧嶂清纷起暮云。

江上捲帘通雨气，月中看剑动星文。来游定觅张公子，载酒题诗过夜分。
中秋步月
罗与之（宋代）

光阴若劈箭，行乐常恐迟。
人生百岁客，扰扰竟何为。
四美古难并，千年调亦痴。
面生不我弃，邀月联自怡。
赠江南李偕副使
陈陶（唐代）

世禄三朝压凤池，杜陵公子汉庭知。雷封始贺堂溪剑，

花府寻邀玉树枝。几日坐谈诛叛逆，列城归美见歌诗。

从军莫厌千场醉，即是金銮宠命时。
张直阁请升座末后说偈
释咸杰（宋代）

一句全提法界宽，大千收拾掌中观。
横该竖抹超三际，迦叶徒劳强破颜。
芳草渡
郭祥正（宋代）

落日渡头芳草碧，伤如之何送行客。客行无尽草相随，塞北江南同一色。

秋霜野烧年年事，绿芽迸地先春力。芳草多情不变常，行人自去无消息。
菁山观梅歌
李洪（宋代）

菁茅山底梅花村，无人惜花与招魂。
西子犹疑逐范蠡，玉儿宁肯负东昏。
数枝含愁月边吐，似隔鲛绡向人语。
欲诉江南万斛愁，一笑嫣然绝媚妩。
道人买山今几年，山高春早花争先。
开门幻出香世界，坐觉孤山落案前。
东皇万里开疆域，掌中庵摩妙喜国。
唤取维摩方丈人，问我本来何所得。
寄浙漕王子文野以思君令人老五字为韵得诗五首 其四
王迈（宋代）

西山门下士，杂袭如鱼鳞。惟我与子文，受爱异他人。

送我长沙序，言言足书绅。赠君樵川诗，字字示宠珍。

潜斋养正堂，两记尤谆谆。为君说太玄，藏心养灵根。

为我演蒙颐，山立静澄神。先生爱吾徒，不啻子弟亲。

将何报此德，相与玉其身。
念奴娇 其一 送孙无言归黄山次曹顾庵
吴绮（清代）

苏门鸾啸，尽东华尘坌，离魂凄绝。把手琼箫明月下，一笛又吹横铁。

练水鱼肥，黄山鹤瘦，溪树绕莺舌。北窗高卧，长卿已倦游辙。

试看眼底纷纭，几年人事，花样都全别。何似钓台烟水上，不问蜗蝇喧热。

陇首长镵，床头浊酒，谁巧谁为拙。送君归矣，柳花正似飞雪。
沈安齐草庵号常数
释慧性（宋代）

尚堕动勋不自由，还同死水卧泥牛。
何如阔进竿头步，撒手悬崖万仞头。
二十二日立秋夜行泊林皇港二首 其一
张耒（宋代）

萧萧晚风起，孤舟愁思生。篷窗一萤过，苇岸数蛩鸣。

老大畏为客，风波难计程。家人夜深语，应念客犹征。
送崔尚书朝觐
贯休（唐代）

至理契穹旻，方生甫与申。一麾歌政正，三相贺仁人。

叵似卢怀慎，全如邵信臣。澄渟消宿蠹，煦爱剧阳春。

对客烟花拆，焚香渥泽新。征黄还有自，挽邓住无因。

峡水全输洁，巫娥却讶神。宋均颜未老，刘宠骨应贫。

大醉辞王翦，含香望紫宸。三峰初有雪，万里正无尘。

伊昔林中社，多招席上珍。终期仙掌下，香火一相亲。
韦长史挽词
崔融1（唐代）

日落桑榆下，寒生松柏中。冥冥多苦雾，切切有悲风。

京兆新阡辟，扶阳甲第空。郭门从此去，荆棘渐蒙笼。
采石二首 其一
李之仪（宋代）

云山夹岸去层层，来往扁舟恨未能。更有寻常最佳处，无风一日到金陵。
雨后延缘长河旋跸清禁观农有喜斐然成章
弘历（清代）

香山夜雨达明发，驾言清跸旋彤阙。文侯策骑会虞人，况有明纶肃朝谒。

肩舆诘且下山蹊，平原雨足致泞泥。彼人子也劳何为，停舆命易我马骑。

我马紫骝安且速，滑刺泥行俨平陆。辛苦应教怀仆夫，富贵何须傲黄屋。

跋涉曾无十里遥，兰舟舣待长春桥。顺流扬帆岂不逸，我欲因之聊习劳。

习劳未比农劳最，麦畴黍町延一带。今岁雨晴幸时若，未至西成敢即快。

长河来往已多年，几经欣戚缘农田。荷锄者叟鳞塍边，尔我同为未息肩。
卖花声 其一 己亥三月一日
黄升（宋代）

莺蝶太匆匆。恼杀衰翁。牡丹开尽状元红。俯仰之间增感慨，花事成空。

垂柳绿阴中。粉絮濛濛。多情多病转疏慵。不是东风孤负我，我负东风。
子吴子某既结茆竹洲以娱亲复于居之前沼为亭
吴儆（宋代）

抱瓮自灌园，胜游贵人门。
有口自酌酒，胜与俗人言。
园中多蔓自，晨夕费锄芟。
遇夜或风雨，安得久盘旋。
村酒不常有，有亦多苦酸。
而况醉中语，缪误人所嫌。
不如饱吃饭，清风北窗眠。
眠多则无觉，梦境仍多端。
惟有古断简，言行皆圣贤。
读之未竟篇，眵昏如林镜，
读竟亦何为，聚讼徒喧烦。
厌烦以静胜，又类枯木禅。
揠苗不耘苗，亡羊两茫然。
何如池上亭，虚旷可看山。
山色日夕佳，晨兴夜气还。
宴坐日过午，清阴犹未迁。
西山倦拄颊，南山兴悠然。
晚山虽好不遮日，谁能独热望长安。
偈颂一百六十九首 其七十六
释智朋（宋代）

金圈栗蓬，炉鞴镕镕。吞得透得，钝铁顽铜，百丈徒誇三日聋。
杜陵秋思
罗隐（唐代）

南望商於北帝都，两堪栖托两无图。只闻斥逐张公子，

不觉悲同楚大夫。岩畔早凉生紫桂，井边疏影落高梧。

一杯渌酒他年忆，沥向清波寄五湖。
陪同年吴冲卿登宿州北楼望梁楚之郊访古建中作是诗
司马光（宋代）

大禹息洪潦，画野经九州。波沈露群山，嶷嶷相婴钩。

漩洄澹兹土，平敞诚寡仇。乘高极回望，坦坦无陵丘。

先王崇皞济，建祀邦诸侯。玉帛从会同，赴告书春秋。

六雄方逐鹿，为嬴弱姬周。兹为会战场，蹀血无时休。

汉错削七国，祸生东南陬。亚夫闭高壁，坐折彊吴谋。

典午倒太阿，辟户延旃裘。淮泗漫腥膻，房心掩旄头。

人移烟火绝，榛茂豺狼游。唐纲日寖衰，盗起如螟蟊。

相携聚萑蒲，袒臂提锄耰。蟠薄数千里，焚劫无馀留。

圣朝定多垒，剑戟包貔貅。蓁蓁荆棘林，膴膴良田畴。

耒耜趣时雨，黍稷丰岁秋。昔为车骑利，今睹桑麻收。

我来宦东土，莨菪乘春流。行行次符离，固为亲交留。

樽罍且为乐，携手登高楼。是时新雨馀，风日方和柔。

云鲜乱花薄，波绿迷芳洲。羃羃游丝转，衮衮野阳浮。

调篁语双鹂，翻雪矫群鸥。爱兹登临美，况复依良俦。

聊适笑言乐，尽忘羁旅忧。翔阳何冉冉，渐与西山遒。

驿程前有期，恋此当何由。分首下岧峣，怅然登暮舟。
冰清堂偶成
周弼（宋代）

数杯恬淡酒，相就等闲倾。得失徒多感，行藏任独清。

昼闲风有味，春尽雨无声。但惜新栽柳，相呼欠一莺。
题岁寒图送贾大尹令弟
樊甫（明代）

登我徂徕山，瘦蛟怒立龙撑髯。天风振籁落金粉，石苔点破螭纹斑。

舟回暮泊湘江曲，两岸清风凤毛绿。鹧鸪啼歇水云深，锦瑟无声睡初熟。

明朝解缆过西湖，冰魂折裂青珊瑚。寒香浮动山月白，扣门夜半呼林逋。

沈醉归来情脉脉，偶逢画史询行迹。挥毫写作岁寒图，旗亭远送天涯客。
春日杂题
陆游（宋代）

客路行无穷，渔唱听不厌。
涛江西限吴，云岫南入剡。
蹇驴过小市，高柳拥孤店。
去去望前村，鸦归烟欲歛。
林外诗为夏生作
陈旅（元代）

幽人遁世入林间，林外高风况可攀。仲御偶然游洛水，黄公岂可在商山。

春深溪雨流花出，日暮松云载鹤还。拓落尘中嗟我老，归欤无地可投閒。
寄中都故人
袁说友（宋代）

千山叠叠高入天，中有缥缈之神仙。
壁立烟容风虎卧，林深洞神云龙潜。
长安诗公有健笔，蜀道客子无新篇。
尺书万里寄天远，万一故人曾我怜。
送杨念行监簿侍行赴鄂渚
张耒（宋代）

楚天南去水冥冥，鄂渚悠悠到几程。
京洛信稀千里隔，江湖春几一帆轻。
莫辞送别青春满，会是相逢白发生。
饱读诗书取卿相，不应如我老无成。
分卫榄溪信宿西园谢何赤木惠米
成鹫（清代）

人生岂能高飞似鸿鹄，千里赍粮半枵腹。人生岂能久聚如麋粮，白首沉埋真面目。

霜边坠叶风中萍，空界浮云天上星。从来吾道贵无情，放身便住挥手行。

出山便作居山计，还山不免来分卫。逢钱索钱米索米，有条援条无援例。

三年不复到西园，一朝冒雪还入门。主人坐我池上轩，坐久细问寒与温。

昨日客从何处去，今日客从何处住。客亦无所去，客亦无所住。

钵盂驱我出东林，吹篪鼓腹无知音。喙长三尺藏在心，欲语不语终沉吟。

主人知我故来意，西窗话到月沉地。年来瓶笠集如猬，彼此伤廉更伤惠。

见所未见闻未闻，无心出岫秋山云。太仓拨出赤白军，使我冷灶生氤氲。

呜呼，安得天下尽如西园主人者，虚名实相无取舍。

由我在山还在野，日暮途穷来毁瓦。
晓出
强至（宋代）

一声残角绕千门，霜气涵空乱宿氛。
车马往来无僻地，星河收去有闲云。
余生惨淡身宜佚，人事崎岖足反勤。
渐喜太阳浮海面，群鸦鸣噪尚纷纷。
冬夜有怀柯田山人四首 其二
张元干（宋代）

坐阅干戈扰，输公已定居。生涯今易足，世态莫嗔渠。

晷短全疏客，窗晴好对书。故山常入梦，何日到吾庐。
榆
苏轼（宋代）

我行汴堤上，厌见榆阴绿。
千株不盈亩，斩伐同一束。
及居幽囚不，亦复见此木。
蠹皮溜秋雨，病叶埋墙曲。
谁言霜雪苦，生意殊未足。
坐待春风至，飞英覆空屋。
次韵十诗·棋会
楼钥（宋代）

归来乡曲大家闲，同社仍欣取友端。
无事衔杯何不可，有时会面亦良难。
少曾环坐坐长满，赖有主盟盟未寒。
琴弈相寻诗间作，笑谈终日有余欢。
李迁凭昭迪使淝土
杨亿（宋代）

书舸西风五两斜，淮淝将命去程赊。
衣缨黄阁相君后，门巷青春学士学。
驿路新袍欺草色，公筵大白醉榴花。
谢庭兰玉多才思，休瀚裁诗对客夸。
送寇侍御司马之明州
武元衡（唐代）

斗酒上河梁，惊魂去越乡。地穷沧海阔，云入剡山长。

莲唱蒲萄熟，人烟橘柚香。兰亭应驻楫，今古共风光。
左掖即事
郭昭度（宋代）

迟日下金殿，香云蔼玉炉。
苑花迷晚蝶，宫树集寒鸟。
浴灵芝院访照律师 其三
黄裳（宋代）

山间风定水天深，閒望谁陪讲后吟。篙子船来应有语，几回明月去相寻。
题信天巢集
高翥（宋代）

信天巢小仅容身，中有图书障俗尘。
不与世争闲意气，且随时养老精神。
破铛安稳齐钟鼎，短褐参差比缙绅。
渴饮三杯饥二饭，主人日用未为贫。
哭吕伯恭郎中舟行寄诸友
陈傅良（宋代）

去年上溪船，落日建安旐。
今年上溪船，濡露金华草。
当代能几人，胡不白发早。
念昔会合时，心事得倾倒。
倚庐鱼鼓夜，联辔鸡人晓。
遐搜接混茫，细剖入幽眇。
挹注隘溟渤，扶携薄穹昊。
斯文何契阔，之子复凋槁。
百年在无穷，寥郭一过鸟。
家人徵旧闻，学者拾余稿。
区区存万一，散逸谁可保。
君看鲁论上，彭寿颜回夭。
于今悬日月，岂必言语好。
傥无后来者，泯没秋毫小。
南浮吴蜀会，北顾关河杳。
怀哉各努力，人物古来少。
寄题丹棱李令野亭
吕陶（宋代）

前山翠光凝，后圃秾秀合。惜此众景会，聊以一亭纳。

地势得高众，人情远嚣杂。纵怀百虑清，极望四远匝。

风行讼牒简，昼永县扉阖。居常玩文史，间亦理杯榼。

雅趣适安静，嘉章属酬答。门外有通衢，华轮正腾踏。
杨白花
周巽（元代）

杨白花，白于雪，漫空撩乱飞琼屑。有美人兮将别，揽柔条兮初屑。

絮纷纷兮舞离筵，酌绿酒兮鸣朱弦，感中情兮惜芳年。

迎章台兮舞袖，绕隋堤兮吟鞭。去金河兮几千里，揽愁绪兮绵绵。

思夫君兮不息，望云鹤兮翩翩。
御街行 寄朱夫人
秦兰生（清代）

挂帆别我青门去。那识离情苦。佩环隔了万重山，夜梦也教常阻。

登楼望处。雁行吹断，愁见江头树。

倚阑便欲通鱼素。下笔难成句。蜺旌龙节望重来，携手花阴同步。

风晨月夕，万千心事，留待灯窗诉。
金陵怀古
唐尧臣（唐代）

晋末英雄起，神器沦荒服。胡月蚀中原，白日升旸谷。

金陵实形胜，关山固重复。巨壑隍北壖，长江堑西隩.

凿山拟嵩华，穿地象伊穀.草昧席罗图，荜路戴黄屋。

一时因地险，五世享天禄。礼乐何煌煌，文章纷郁郁。

多士春林秀，作颂清风穆。出入三百年，朝事几翻覆。

搀抢如云勃，鲸鲵旋自曝。倦闻金鼎移，骤睹灵龟卜。

吁嗟王气尽，坐悲天运倏。天道何茫茫，善淫乃相复。

行路偏衣半，遂亡大梁族。日隐汀洲上，登舻fS川陆。

月回吴山树，风闻楚江鹄。因依兰蕙丛，采襭不盈掬。
七月七日集周公瑕鉴止堂坐同谢尉徐生
张元凯（明代）

公瑾雅好客，醇醪具芳宴。正及牛女辰，嘉会拟霄汉。

风流推谢安，才情见徐干。共有青山情，颇悦白衣宦。

雕俎一何繁，羽爵行无算。绿藻锦鳞游，朱栏柳丝乱。

虽未列歌钟，清音起松畔。仰见纤月来，同彼双星灿。

怅别经一年，留欢无两旦。人生聚会难，感之发长叹。
再渡胥口
范成大（宋代）

古来此地快蓬心，天绕明湖日照临。
一雁云平时隐现，两山波动对浮沉。
衰髯都共荻花老，醉面不如枫叶深。
罾户钓徒来问讯:去年盟在肯重寻。
次韵汤伯纪送别二首
刘克庄（宋代）

尚在朝廷记忆中，敢于父命择西东。
触怜家有百岁母，可使人嗤六十翁。
芰制子能华岁晏，莼羹吾亦感秋风。
书成藏向深山里，莫费君王遗所忠。
观物、观我八首 其八 死
陈肇兴（清代）

躯壳空存胶革消，骑鲸骑鹤总无聊。文章许我留真相，仙佛凭人赋大招。

万古英雄争片刻，一生名论定今朝。鸿毛泰岳同归尽，为较彭殇鬓欲凋。
送十二叔归巴陵
沈遘（宋代）

读书不遇古所有，閒居得地今日稀。世故纷纷定难了，况独身日与众违。

洞庭水清君山碧，白酒满市鱼满矶。都门一到十日耳，犹恨风尘污我衣。
次韵真父著庭缃梅
周必大（宋代）

茧黄织就费天机，付与园林晚出枝。
东观奇童承诏后，南昌故尉欲仙时。
芳心向日重重展，清馥因风细细知。
诗老品题犹误在，红梅未是独开迟。
题卞与善梅花图
郭钰（元代）

骑驴灞桥乌帽侧，千里相思玉堂客。夜窗酒醒月窥人，一掬精神炯如雪。
自述
施肩吾（唐代）

箧贮灵砂日日看，欲成仙法脱身难。

不知谁向交州去，为谢罗浮葛长官。
题如镜山林清气集
王都中（元代）

不作西湖梦，归吴惬素知。山林有清气，泉石到新诗。

花落晓风静，鸟啼春日迟。孤吟最佳处，犹在定回时。
春景 其一 村村自花柳
刘辰翁（宋代）

御宿长杨馆，南山沁水园。风尘犹日日，花柳自村村。

王谢人家远，朱陈里姓存。飘零香涧水，摇飏绿柴门。

杜曲风和雨，秦人子又孙。细腰桃露脸，脉脉竟无言。
读姚子深寄娄良器诗因述古作者之意次韵
邓雅（元代）

渊明家住浔阳口，篱下黄花门外柳。素琴挂壁本无弦，禄米何外求五斗。

五言家法信有传，日对青山题数联。平生所乐在杯酒，百亩春风耕秫田。

坡翁学陶得三尺，古澹中含温润色。昔年迁谪到罗浮，一日诗名播南国。

陶苏已矣遗高风，皎若寒蟾行太空。当时二老自旷达，胸襟浩荡春波融。

后来虞范金闺客，海内文章乃为伯。昆崙太华两相高，鹰隼飘飘势无敌。

彼犹千钟我一觚，奴仆命我从奔呼。作诗固是性所好，陶苏虞范难为徒。

姚君英才最超越，思入高唐更飘忽。乌丝阑上写春云，白玉杯中吸秋月。

别来去日急如飞，泽雁随阳梁燕归。人生乖隔每如此，宁不拊髀长歔欷。

七山南去二十里，不识兴居近何似。因赓妙句论古人，更写幽怀寄双鲤。
去住
程世绳（清代）

去住皆无策，诗书强自亲。埋愁偏少地，希世不如人。

旅鬓霜凝镜，山城雨送春。茫茫天宇内，直道在斯民。
水龙吟
佚名（宋代）

雪霏冰结霜凝，是谁透得春工意。南枝向暖，江边岭上，独先众意。闲态幽姿，绿窗红蒂，粉英金蕊。念冰肤秀骨，人间要见，除非是、真仙子。
羌管且休横吹。待佳人、新妆初试。鸾台晓鉴，人花相对，何须更比。疏影横斜，暗香浮动，月低风细。又岂知，渐结枝头翠玉，有和羹美。
拟古
张九成（宋代）

萧骚老蚕妇，窈窕深闺女。
闺女曳罗裳，老妇勤机杼。
夜深灯火微，那复凄寒雨。
辛勤贡王宫，弃掷乃如许。
一缕不著身，含愁谁敢语。